[{"text_idx": "#000001", "text": "Kavatsesin eile minna ennelo\u0303unal Sakala Keskusesse vaatama Riho Va\u0308striku uut dokumentaalfilmi Sven Gru\u0308nbergist ja sellest kohe hiljem kirjutada, aga a\u0308rkasin liiga hilja. Seeto\u0303ttu sai vaadatud hoopis uuesti \u201cThe Reluctant Debutante\u201d (USA, 1958)."}, {"text_idx": "#000002", "text": "Vincente Minnelli filmograafiast (kunagi eelmisel sajandil sai suurem osa sellest na\u0308htud ta\u0308nu telekanalile TCM) oleks minu esimene soovitus \u201cOn a Clear Day You Can See Forever\u201d (1970), aga vaatamist va\u0308a\u0308rivad ka tema teised filmid."}, {"text_idx": "#000003", "text": "\u201cThe Reluctant Debutante\u201d po\u0303hineb William Douglas-Home\u2019i samanimelisel na\u0308idendil, mis tuli va\u0308lja mo\u0303ned aastad varem. Douglas-Home oli ka u\u0308ks filmi stsenaristidest. Temaga koos ta\u0308itis seda rolli Julius J. Epstein, kes oli u\u0308ks \u201cCasablanca\u201d (1942) stsenaariumi eest Oscari vo\u0303itnutest."}, {"text_idx": "#000004", "text": "Ko\u0303nealune film ei pa\u0308lvinud kriitikutelt suurt tunnustust ega ka mingit laitust. A. H. Weiler (NY Times) kirjutas esilinastuse ja\u0308rel, et sellel filmil \u201cei ole rohkem sisu kui sufleel; aga selle kerged koostisosad teevad valmis kena filmi sulgkaalus.\u201d"}, {"text_idx": "#000005", "text": "Filmi reiting IMDb-s on praegu 6.9 ta\u0308rni ku\u0308mnest \u2013 pole paha, aga ka mitte va\u0308ga hea."}, {"text_idx": "#000006", "text": "Vaatajate huvi selle vastu ei olnud samuti ko\u0303ige suurem. Suurbritannias oli \u201cThe Reluctant Debutante\u201d 1959. aastal kinodes ku\u0308ll vaadatavuselt kaheteistku\u0308mnes film, aga kokkuvo\u0303ttes ei toonud see stuudio andmetel tagasi isegi tehtud kulutusi."}, {"text_idx": "#000008", "text": "Na\u0308iteks see, et kui enamasti pannakse noorukeid ma\u0308ngima neist vanemad na\u0308itlejad, siis John Saxon kehastas 23-aastast olles ise filmi tegemise ajal 22 ja Sandra Dee 17-aastast olles ise 16, oma suure la\u0308bimurde alguses."}, {"text_idx": "#000009", "text": "Lu\u0308hidalt filmi sisust. Lugu leiab aset jo\u0303uka ko\u0303rgklassi maailmas. Ameerikas kasvanud 17-aastane Jane (Dee) saabub Inglismaale, kus teda ootavad pankurist isa (Rex Harrison) ja kasuema (Kay Kendall), kes tunneb kohustust tuua Jane nn. debu\u0308tandina seltskonda. On aasta 1958, viimane hooaeg, sest kuninganna on otsustanud vastava kombe kaotada, pidades seda iganenuks (nii juhtus ka pa\u0308riselt \u2013 Jane leiab filmis, et kuninganna sai asjale pihta)."}, {"text_idx": "#000010", "text": "Ilma mingi entusiasmita ka\u0308ib tu\u0308druk debu\u0308tantide ballidel, tundes igavust tantsupartneritest, kes ra\u0308a\u0308givad temaga kriketist ja liiklusest, kuid armub ballil ma\u0308ngiva ba\u0308ndi trummarisse (Saxon), kes on pooleldi ameeriklane, pooleldi itaalia pa\u0308ritolu (Saxon ise on italoamericani). Siinkohal u\u0308mberjutustus lo\u0303peb, sest muidu muutuks see juba spoileriks. Piisab kui o\u0308elda, et nalja saab palju."}, {"text_idx": "#000011", "text": "Harrison ja Kendall olid just aasta varem ka pa\u0308riselt abiellunud. Enne seda oli viimasel muu hulgas afa\u0308a\u0308re mo\u0303ningate aadlikega. U\u0308htlasi oli tal just diagnoositud leukeemia, millest ta kuulis alles filmivo\u0303tete ajal. Ja juba ja\u0308rgmisel aastal ta suri, vaid 32-aastaselt, jo\u0303udes teha enne veel vaid u\u0308he filmi."}, {"text_idx": "#000012", "text": "Filmi vo\u0303tted toimusid Prantsusmaal, sest Harrisonil oli probleeme Briti maksuametiga. Tema ja Kendall olid mo\u0303lemad inglased, nagu nende poolt kehastatud tegelased. Dee ameeriklanna, kuid po\u0303lvnes russiinidest, tema vanemad (immigrantide lapsed) kohtusid vene o\u0303igeusu kirikus toimunud tantsul."}, {"text_idx": "#000013", "text": "Ilmselgelt oli na\u0308itlejate valikul vaadatud, et nad oleksid oma taustalt sarnased ma\u0308ngitud tegelastele. Dee puhul na\u0308is roll elavat aga edasi ka tema eraelus: 1960. aastal ta abiellus, olles saanud 18, popstaar Bobby Dariniga, kes oli siis 24."}, {"text_idx": "#000014", "text": "Ta\u0308naseks on pea ko\u0303ik selle filmi tegemisega seotud inimesed muidugi juba surnud. Siin nimetatutest elab veel vaid Saxon."}, {"text_idx": "#000015", "text": "\u201cThe Reluctant Debutante\u201d meenus mulle ko\u0303igepealt seoses u\u0308he Tantsuna\u0308dala raames na\u0308htud etendusega, seeja\u0308rel meenutas seda Djuna Barnesi \u201cO\u0308o\u0308mets\u201d, kus ei ole samuti hoidutud aadlitiitlite ihalemise naeruva\u0308a\u0308ristamisest, ning lo\u0303puks veel u\u0308ks asi, mida omakorda meenutas u\u0308ks teine asi."}, {"text_idx": "#000016", "text": "Kindlasti tasuks seda vaadata neil, kellele meeldib 1950-ndate mood, aga ka filmid nagu \u201cThe Princess Diaries\u201d vo\u0303i \u201cFour Weddings and a Funeral\u201d \u2013 \u201cThe Reluctant Debutante\u201d on oma fiilingu ja hoiakute poolest justkui nende omapa\u0308rane su\u0308mbioos."}]